Landsmenn eru almennt ánægðir með nútímalífið en nær fimmtungur minnist lífsins á níunda og tíunda áratug síðustu aldar sem gömlu góðu daganna . Skiptar skoðanir eru á því hvort að lífið í dag sé betra en á fyrsta áratug 21. aldarinnar en lífið fyrir 1950 heillar fáa . Þetta kemur fram í lífsgæðakönnun MMR . Þá má einnig sjá að samanburður verður almennt erfiðari því lengra sem litið er aftur í tímann en á milli 25 - 29% svarenda sögðust ekki vita hvort fólk hafi það almennt betri í dag heldur en á þeim tímabilum fyrir árið 1980 sem spurt var um . Spurt var : „ Horft áratugi og aldir aftur í tímann , telur þú að líf fólks hafi almennt verið betra þá en það er nú til dags , eða betra nú til dags en það var þá ? “ . Spurningin sneri að eftirfarandi spurningaliðum : „ 2000 - 2009 “ , „ 1990 - 1999 “ , „ 1980 - 1989 “ , „ 1970 - 1979 “ , „ 1960 - 1969 “ , „ 1950 - 1959 “ , „ 1940 - 1949 “ , „ 1930 - 1939 “ , „ 1920 - 1929 “ , „ 1910 - 1919 “ , „ 1900 - 1909 “ , „ Á nítjándu öld ( 1800 - 1899 ) “ , „ Á átjándu öld ( 1700 - 1799 ) “ og „ Á sautjándu öld ( 1600 - 1699 ) “ . Svarmöguleikar voru : „ Lífið var betra ÞÁ “ , „ Um það bil eins og nú “ , „ Lífið er betra NÚ “ og „ Veit ekki / vil ekki svara “ . Svarendur virtust nokkuð sammála um að lífið nú til dags væri ekki of ólíkt lífinu á fyrsta áratug 21. aldarinnar en 38% sögðu lífið betra nú , 14% sögðu lífið betra þá og 35% segja lífið um það bil eins . Þá vekur athygli að nær fimmti hver svarandi kvaðst telja að lífið hafi verið betra á níunda ( 17% ) og tíunda ( 18% ) áratug síðustu aldar en hlutfall þeirra sem sögðu lífið eins þá og nú til dags var hærra fyrir tíunda áratuginn ( 23% ) heldur en þann níunda ( 16% ) . Þá er ljóst að fortíðarþrá Íslendinga nær almennt ekki marga áratugi aftur í tímann en hlutfall þeirra sem sögðu lífið betra þá fór minnkandi frá níunda áratugnum og aftur til þess fimmta ( 2% ) . Áhugavert er svo að sjá að lítill munur var á afstöðu svarenda fyrir áratugi og aldir frá fjórða áratug 20. aldar og aftur en um 70% svarenda sögðust telja tímana betri nú heldur en þá og tæplega 30% sögðust ekki viss , óháð tímabilum . Tíundi áratugurinn heillar yngri kynslóðirnar Lítill munur reyndist á hlutfalli þeirra sem kvaðst telja lífið betra á árunum 2000 - 2009 eftir aldurshópum . Hins vegar voru svarendur á aldrinum 18 - 29 ára ( 24% ) líklegri en svarendur annarra aldurshópa til að telja lífið á tíunda áratugnum betra en nú til dags og fór hlutfallið minnkandi með auknum aldri . Þá féll níundi áratugurinn svo til jafnt í kramið hjá svarendum allra aldurshópa en lítill munur reyndist á hlutfalli þeirra sem kváðu lífið betra þá eftir aldri . Svarendur elsta aldurshópsins ( 68 ára og eldri ) reyndust líklegri heldur en svarendur annarra aldurshópa til að telja tímana betri frá seinna stríði og fram að níunda áratugnum en 17% þeirra kváðust telja að lífið hafi verið betra á sjöunda og áttunda áratug 20. aldar og 12% kváðust telja að það hafi verið betra á þeim fimmta og sjötta . Upplýsingar um framkvæmd : Úrtak : Einstaklingar 18 ára og eldri valdir handahófskennt úr hópi álitsgjafa MMRKönnunaraðferð : Spurningavagn MMRSvarfjöldi : 964 einstaklingarDagsetning framkvæmdar : 19. til 24. júlí 2019 Almennt um birtar niðurstöður kannana MMR MMR birtir reglulega niðurstöður úr könnunum sem unnar hafa verið meðal almennings um málefni líðandi stundar .